SUBIECTUL I – 30 de puncte
A. Alege varianta corectă. (15 puncte)
Este corectă o singură variantă.
1.Într-o dezbatere, argumentarea are ca scop logic:
a. câștigarea discuției cu orice preț;
b. oferirea de motive pentru acceptarea unei teze ca adevărată sau justificată;
c. determinarea adversarului să renunțe la opinia sa;
d. folosirea celor mai puternice emoții.
2. Structura de bază a unui argument este:
a. concluzie → premisă;
b. exemplu → emoție;
c. premise → concluzie;
d. opinie → autoritate.
3. Primul criteriu din lista de întrebări pentru analiza critică este:
a. validitatea;
b. relevanța;
c. claritatea;
d. corectitudinea.
4. Întrebarea: „Ce susține exact vorbitorul?” verifică:
a. claritatea;
b. relevanța;
c. validitatea;
d. corectitudinea.
5. Întrebarea: „Argumentul susține teza? Dovezile sunt pertinente?” verifică:
a. claritatea;
b. relevanța;
c. validitatea;
d. ethosul.
6. Întrebarea: „Concluzia rezultă din premise?” vizează:
a. relevanța;
b. validitatea;
c. ethosul;
d. pathosul.
7. Într-o dezbatere, logica se ocupă în principal de:
a. frumusețea discursului;
b. corectitudinea argumentelor;
c. emoțiile publicului;
d. reputația vorbitorului.
8. Retorica se ocupă în principal de:
a. eficiența discursului în fața publicului;
b. demonstrarea matematică a concluziei;
c. identificarea cuantorilor;
d. clasificarea termenilor.
9. Ethos se referă la:
a. apelul la emoții;
b. autoritatea sau credibilitatea oratorului;
c. aspectul logic al argumentului;
d. atacul asupra adversarului.
10. Pathos reprezintă:
a. apelul la emoții;
b. autoritatea vorbitorului;
c. structura logică a argumentului;
d. verificarea premiselor.

B. Adevărat sau fals? (15 puncte)
1. Într-o dezbatere, argumentele trebuie evaluate doar după efectul pe care îl produc asupra publicului.
2. Claritatea presupune identificarea exactă a tezei susținute.
3. Relevanța presupune existența unei legături între argument și teză.
4. Validitatea presupune verificarea legăturii dintre premise și concluzie.
5. Corectitudinea presupune și identificarea eventualelor erori de argumentare.
6. Retorica și logica sunt identice.
7. Ethosul se referă la credibilitatea oratorului.
8. Pathosul reprezintă apelul la emoții.
9. Logosul reprezintă dimensiunea logică și rațională a discursului.
10. Un discurs persuasiv poate utiliza simultan ethos, pathos și logos.

SUBIECTUL II – 30 de puncte
A. Analizează un argument prin cele patru criterii. (15 puncte)
Se consideră afirmația: „Școala ar trebui să înceapă mai târziu, deoarece adolescenții au un ritm biologic diferit de cel al adulților.”
1.Formulează teza argumentului. 3 p
2. Identifică motivul/dovada oferită pentru susținerea tezei. 3 p
3. Formulează o întrebare prin care ai verifica relevanța argumentului. 3 p
4. Formulează o întrebare prin care ai verifica validitatea argumentării. 3 p
5. Precizează un aspect care ar trebui verificat pentru a evalua corectitudinea argumentului. 3 p

B. Identifică dimensiunea retorică. (15 puncte)
Asociază fiecare enunț cu ethos, pathos sau logos.
1.„Ca profesor care predă logica de 30 de ani, vă recomand să acordați maximă atenție acestei discipline.” 5 p
2. „Gândiți-vă la copiii care nu au apă curentă sau hrană suficientă și care, totuși, merg la școală.” 5 p
3. „Studiile neuropsihologilor arată că cititul zilnic crește performanța școlară.” 5 p
Pentru fiecare răspuns, explică într-o propoziție de ce ai făcut asocierea.

SUBIECTUL III – 30 de puncte
A. Analiza unei mini-dezbateri. (15 puncte)
Într-o dezbatere despre utilizarea telefoanelor la școală, doi elevi susțin:
Alex: „Telefoanele ar trebui interzise complet la școală. Ele îi distrag pe elevi și îi împiedică să fie atenți.”
Mara: „Faptul că telefoanele pot distrage atenția nu demonstrează că trebuie interzise complet. Ele pot fi folosite și pentru activități educaționale, dacă există reguli clare.”
1.Care este teza lui Alex? 3 p
2. Care este argumentul lui Alex? 3 p
3. Ce problemă de relevanță sau de suficiență poate fi identificată în argumentul lui Alex? 3 p
4. Ce strategie folosește Mara pentru a răspunde argumentului lui Alex? 3 p
5. Formulează o variantă mai puternică a argumentului Marei, adăugând o dovadă sau un temei relevant. 3 p

B. Construiește și evaluează. (15 puncte)
Tema dezbaterii este: „Utilizarea inteligenței artificiale în educație trebuie încurajată.”
1.Formulează o teză clară. 3 p
2. Construiește un argument pentru susținerea tezei. 3 p
3. Formulează un contraargument relevant. 3 p
4. Răspunde la contraargument fără să ataci persoana care îl formulează. 3 p
5. Indică una dintre cele patru întrebări-cheie pe care le-ai folosi pentru evaluarea argumentului și explică de ce ai ales-o. 3 p

BAREM
SUBIECTUL I – 30 de puncte
A. Alegerea răspunsului corect 1. b 2. c 3. c 4. a 5. b 6. b 7. b 8. a 9. b 10. a 1,5 p × 10 = 15 p
B. Adevărat/Fals 1. F 2. A 3. A 4. A 5. A 6. F 7. A 8. A 9. A 10. A 1,5 p × 10 = 15 p

SUBIECTUL II – 30 de puncte
A. Analiza argumentului
1. Teza: Școala ar trebui să înceapă mai târziu. 3 p
2. Motivul: Adolescenții au un ritm biologic diferit de cel al adulților. 3 p
3. Exemplu de întrebare pentru relevanță: „Diferența de ritm biologic justifică în mod direct începerea mai târzie a școlii?” 3 p
4. Exemplu pentru validitate: „Rezultă în mod logic că școala trebuie să înceapă mai târziu doar din faptul că adolescenții au un ritm biologic diferit?” 3 p
5. Trebuie verificat dacă apar erori de argumentare și dacă sunt respectate regulile dialogului. Se poate verifica, de exemplu, dacă există și alte premise necesare pentru concluzie. 3 p

B. Ethos, pathos, logos
1. Ethos. Se invocă autoritatea și experiența profesorului. 5 p
2. Pathos. Discursul încearcă să provoace emoții prin evocarea situației copiilor aflați în dificultate. 5 p
3. Logos. Se invocă studii și o relație prezentată ca fiind susținută rațional și empiric. 5 p

SUBIECTUL III – 30 de puncte
A. Mini-dezbaterea
1. Teza lui Alex: Telefoanele ar trebui interzise complet la școală. 3 p
2. Argumentul: Telefoanele îi distrag pe elevi și îi împiedică să fie atenți. 3 p
3. Problema este că faptul că telefoanele pot distrage atenția nu demonstrează automat că interzicerea lor completă este singura soluție sau cea mai bună soluție. Concluzia este mai largă decât motivul oferit. 3 p
4. Mara limitează/nuanțează concluzia și propune o alternativă: utilizarea telefoanelor în condiții și cu reguli clare. 3 p
5. Exemplu: „Telefoanele pot fi folosite în anumite activități educaționale, iar interzicerea completă ar elimina și aceste utilizări; de aceea, este mai justificată stabilirea unor reguli clare privind momentele și scopurile în care pot fi utilizate.” Se acceptă orice dovadă sau temei relevant care întărește argumentul. 3 p

B. Construirea argumentului
1. Exemplu: Utilizarea inteligenței artificiale în educație trebuie încurajată, dar în condiții care să păstreze rolul activ al elevului în procesul de învățare. 3 p
2. Exemplu: „Utilizarea IA poate ajuta elevii să primească explicații suplimentare și să exploreze mai multe variante de rezolvare a unei probleme; prin urmare, folosirea ei controlată poate sprijini învățarea.” 3 p
3. Exemplu: „Utilizarea IA poate determina unii elevi să înlocuiască efortul propriu cu obținerea automată a răspunsurilor.” 3 p
4. Exemplu: „Riscul există, dar el nu demonstrează că IA trebuie respinsă. O soluție mai bună este stabilirea unor reguli care să permită folosirea ei pentru înțelegere și verificare, nu pentru înlocuirea activității intelectuale a elevului.” 3 p
5. Oricare dintre cele patru:  Claritate – Ce susține exact argumentul?  Relevanță – Dovezile susțin teza?  Validitate – Rezultă concluzia din premise?  Corectitudine – Apar erori de argumentare? 3 p

Observație metodică Pentru acest test inițial, am urmărit progresia firească a lecției: ARGUMENT → ANALIZĂ → EVALUARE → DEZBATERE. Elevul trebuie să poată identifica mai întâi teza, dovezile și explicația legăturii dintre ele, apoi să aplice cele patru criterii: CLARITATE – RELEVANȚĂ – VALIDITATE – CORECTITUDINE. În partea finală apare diferența dintre logică și retorică: logica urmărește corectitudinea argumentelor, în timp ce retorica urmărește eficiența lor în fața publicului. De aceea, un discurs poate utiliza simultan logos, ethos și pathos, fără ca aceste elemente să fie echivalente cu valoarea logică a argumentului.
